Man vas na ‘manipulering’ van wisselkoers om miljoene te kry(Argieffoto: Steve Buissinne/pixabay) Neil Phillips, glo ’n oud-Suid-Afrikaner, is verlede week in hegtenis geneem in verband met ’n beweerde skema om die rand-dollar-wisselkoers te manipuleer om ’n uitbetaling van $20 miljoen te verseker. Phillips, medestigter en hoofbeleggingsbeampte van ’n verskansingsfonds in die Verenigde Koninkryk, is op versoek van Amerika in Spanje in hegtenis geneem. Hy word beskuldig van sameswering om bedrog te pleeg. Volgens die akte van beskuldiging het Phillips einde Oktober 2017 ’n opsiekontrak van $20 miljoen gesluit waarvolgens die bedrag aan sy verskansingsfonds sou uitbetaal indien die rand tot onder R12,50 teen die dollar sou versterk voor 2 Januarie 2018. Bloomberg berig Phillips wou die ANC se nasionale konferensie in Desember 2017 gebruik om die uitbetaling van die $20 miljoen te verseker aangesien die rand sou reageer op gebeure by dié konferensie. Dit was wel die geval toe Cyril Ramaphosa tot president van die ANC verkies is. Phillips het voorspel dat die rand aansienlik sou versterk as gevolg hiervan, maar nadat dit nie tot R12,50 versterk het nie, moes Phillips glo inderhaas ’n ander plan maak. Phillips het toe glo met ’n plan vorendag gekom om die wisselkoers doelbewus en kunsmatig te manipuleer. Hy het glo kort voor middernag op 25 Desember 2017 vir ’n personeellid van ’n bank in Singapoer opdrag gegee om namens die verskansingsfonds $725 miljoen te verkoop in ruil vir ongeveer R9 miljard. Binne sowat ’n uur het Phillips deur die verhandeling veroorsaak dat die wisselkoers tot onder R12,50 gedraai het. Phillips, wat in die stadium in Suid-Afrika was, het die boodskappe deur die Bloomberg Chat-boodskapdiens aan die bankwerknemer in Singapoer gestuur. Nadat Phillips die wisselkoers kunsmatig, glo deur sy manipulerende verhandeling, tot onder R12,50 laat daal het, het sy verskansingsfonds meer as $15,6 miljoen uit die transaksie ingesamel en is $4,34 miljoen aan ’n ongeïdentifiseerde kliënt toegeken. Phillips kan tot 20 jaar tronkstraf gevonnis word indien hy skuldig bevind word.